
1. Accipiter et Columbae. 

Columbae milvi metu accipitrem rogaverunt, ut eas 
defenderet. Ille annuit. At in columbare receptus, uno die 
majorem stragem edidit, quam milvus longo tempore potuisset 
edere. —Fabula docet, malorum patrocinium vitandum esse. 

2. Mus et Milvus. 

Milvus laqueis irretitus musculum exoravit, ut eum corrosis 
plagis liberaret. Quo facto, milvus liberatus murem arripuit et 
devoravit. —Haec fabula ostendit quam gratiam mali pro 
beneficiis reddere soleant. 

3. Hoedus et Lupus. 

Hoedus stans in tecto domus lupo praetereunti maledixit. Cui 
lupus, non tu, inquit, sed tectum mihi maledicit. —Saepe locus 
et tempus homines timidos audaces reddit. 

4. Grus et Pavo. 

Pavo coram grue pennas suas explicans, quanta est, inquit, 
formositas mea et tua deformitas! At grus evolans, et quanta 
est, inquit, levitas mea et tua tarditas! —Monet haec fabula, ne 
ob aliquod bonum, quod nobis natura tribuit, alios 
contemnamus quibus natura alia et fortasse majora dedit. 

5. Pavo. 

Pavo graviter conquerebatur apud Junonem, dominam suam, 
quod vocis suavitas sibi negata esset dum luscinia, avis tam 
parum decora, cantu excellat. Cui Juno, et merito, inquit; non 
enim omnia bona in unum conferri oportuit. 

6. Anseres et Grues, 

In eodem quondam prato pascebantur anseres et grues. 
Adveniente domino prati, grues facile avolabant: sed anseres, 
impediti corporis gravitate, deprehensi et mactati sunt. —Sic 
saepe pauperes cum potentioribus in eodem crimine 
deprehensi, soli dant poenam, dum illi salvi evadunt. 

7. Capra et Lupus. 

Lupus capram in alta rupe stantem conspicatus, cur non, 
inquit, relinquis nuda illa et sterilia loca, et huc descendis in 
herbidos campos, qui libi lactum pabulum offerunt? Cui 
respondit capra: mihi non est in animo, dulcia tutis 
praeponere. 

8. Venter et Membra. 

Membra quondam dicebant ventri: nosne te semper ministerio 
nostro alemus, dum ipse summo otio frueris? Non faciemus. 
Dum igitur ventri cibum subducunt, corpus debilitatur, et 
membra sero invidiae suae poenituit. 


9. Canis et Boves. 

Canis iacebat in praesepi bovesque latrando a pabulo arcebat. 
Cui unus boum, quanta ista, inquit, invidia est, quod non 
pateris, ut eo cibo vescamur, quem tu ipse capere nec velis nec 
possis! —Haec fabula invidiae indolem declarat. 

10. Vulpes et Leo. 

Vulpes, quae nunquam leonem viderat, quum ei forte 
occurrisset leo, ita est perterrita, ut paene moreretur formidine. 
Eundem conspicata iterum, timuit quidem, sed nequaquam ut 
antea. Tertio illi obviam facta, ausa est etiam propius 
accedere, eumque alloqui. 

11. Cancri. 

Cancer dicebat filio: mi fili, ne sic obliquis semper gressibus 
incede, sed recta via perge. Cui ille, mi pater, respondit, 
libenter tuis praeceptis obsequar, si te prius idem facientem 
videro. —Docet haec fabula, adolescendam nulla re magis, 
quam exemplis, instrui. 

12. Boves. 

In eodem prato pascebantur tres boves in maxima concordia, 
et sic ab omni ferarum incursione tuti erant. Sed dissidio inter 
illos orto, singuli a feris petiti et laniati sunt. —Fabula docet 
quantum boni sit concordia. 

13. Asinus. 

Asinus, pelle leonis indutus, territabat homines et bestias, 
tanquam leo asset. Sed forte, dum se celerius movet, aures 
eminiebant: unde agnitus, in pistrinum abductus est, ubi 
poenas petulantiae dedit. —Haec fabula stolidos notat, qui 
immeritis honoribus superbiunt. 

14. Mulier et Gallina. 

Mulier quaedam habebat gallinam, quae ei quotidie ovum 
pariebat aureum. Hinc suspicari coepit, illam auri massam 
intus celare, et gallinam occidit. Sed nihil in ea reperit, nisi 
quod in aliis gallinis reperiri solet. Itaque dum majoribus 
divitiis inhiabat, etiam minores perdidit. 

15. Viatores et Asinus. 

Duo qui una iter faciebant, asinum oberrantem in solitudine 
conspicati, accurrunt laeti, et uterque eum sibi vindicare 
coepit, quod eum prior conspexisset. Dum vero contendunt et 
rixantur, nec a verberibus abstinent, asinus aufugit, et neuter 
eo potitur. 

16. Corvus el Lupi. 

Corvus partem praedae petebat a lupis, quod eos totum diem 
comitatus esset. Cui illi, non tu nos, inquiunt, sed praedam 
sectatus es, idque eo animo ut ne nostris quidem corporibus 

parceres, si exanimarentur. Merito in actionibus non spectatur, 
quid fiat, sed quo animo fiat. 

17. Pastores et Lupus. 

Pastores caesa ove convivium celebrabant. Quod quum lupus 
cerneret, ego, inquit, si agnum rapuissem, quantus tumultus 
fieret! At isti impune ovem comedunt! Tum unus illorum, nos 
enim inquit, nostra, non aliena ove epulamur. 

18. Carbonarius el Fullo. 

Carbonarius, qui spatiosam habebat domum, invitavit 
fullonem ut ad se commigraret. Ille respondit: quaenam inter 
nos esse possit societas? quum tu vestes, quas ego nitidas 
reddidissem, fuligine et maculis inquinaturus esses. —Haec 
fabula docet, dissimilia non debere conjungi. 

19. Tubicen. 

Tubicen ab hostibus captus, ne me, inquit, interficite; nam 
inermis sum, neque quidquam habeo praeter hanc tubam. At 
propter hoc ipsum, inquiunt, te interimemus; quod, quum ipse 
pugnandi sis imperitus, alios ad pugnam incitare soles. — 
Fabula docet, non solum maleficos esse puniendos, sed etiam 
eos, qui alios ad male faciendum irritent. 

20. Accipitres et Columbae. 

Accipitres quondam acerrime inter se belligerabant. Hos 
columbae in gratiam reducere conatae effecerunt, ut illi pacem 
inter se facerent. Qua firmata, accipitres vim suam in ipsas 
columbas converterunt. Haec fabula docet, potentiorum 
discordias imbecillioribus saepe prodesse. 

21. Mulier et Gallina. 

Mulier vidua gallinam habebat, quae ei quotidie unum ovum 
pariebat. Illa existimabat, si gallinam diligentius saginare fore, 
ut illa bina aut terno ova quotidie pareret. Quum autem cibo 
superfluo gallina pinguis esset facta, plane ova parere desiit. — 
Haec fabula docet, avaritiam saepe damnosam esse. 

22. Vulpes et Uva, 

Vulpes uvam in vite conspicata, ad illam subsiliit omnium 
virium suarum contentione, si eam forte attingere posset. 
Tandem defatigata inani labore, discedens dixit: at nunc etiam 
acerbae sunt, nec eas in via repertas tollerem. Haec tabula 
docet, multos ea contemnere, quae se assequi posse desperent. 

23. Vulpes et Leaena. 

Vulpes leaenam exprobrabat, quod non nisi unum catulum 
pareret. Huic dicitur respondisse, unum, sed leonem. —Haec 
fabula, non copiam, sed bonitatem rerum aestimandam esse, 
docet. 

24. Mures. 

Mures aliquando habuerunt consilium, quomodo a fele 
caverent. Multis aliis propositis, omnibus placuit, ut ei 
tintinnabulum annecteretur: sic enim ipsos, sonitu admonitos, 
eam fugere posse. Sed quum jam inter mures quaereretur, qui 
feli tintinnabulum annecteret, nemo repertus est. —Fabula 
docet, in suadendo plurimos esse audaces, sed in ipso periculo 
timidos. 


25. Canis Mordax. 

Cani mordaci paterfamilias jussit tintinnabulum ex aere 
appendi, ut omnes eum cavere possent. Ille vero aeris tinnitu 
gaudebat, et quasi virtutis suae praemium esset, alios canes 
prae se contemnere coepit. Cui unus senior, O te stolidum, 
inquit, qui ignorare videris, isto tinnitu pravitatem morum 
tuorum indicari! —Haec fabula scripta est in eos, qui sibi 
insignibus flagitiorum suorum placent. 

26. Canis et Lupis. 

Lupus canem videns bene saginatum, quanta est, inquit, 
felicitas tua! Tu, ut videtur, laute vivis, at ego fame enecor. 
Tum canis, licet, inquit, mecum in urbem venias et eadem 
felicitate fruaris. Lupus conditionem accepit. Dum una eunt, 
animadvertit lupus in collo canis attritos pilos. Quid hoc est? 
inquit. Num jugum sustines? cervix enim tua tota est glabra. 
Nihil est, canis respondit. Sed interdiu me alligant, ut noctu 
sim vigilantior; atque haec sunt vestigia collaris, quod cervi 
circumdari solet. Tum lupus, vale, inquit, amice! nihil moror 
felicitatem servitute emtam! —Haec fabula docet, liberis 
nullum commodum tanti esse quod servitutis calamitatem 
compensare possit. 

27. Lupus et Grus. 

In faucibus lupi os inhaeserat. Mercede igitur conducit gruem, 
qui illud extrahat. Hoc grus longitudine colli facile effecit. 
Quum autem mercedem postularet, subridens lupus et dentibus 
infrendens, num tibi, inquit, parva merces videtur, quod caput 
incolume ex lupi faucibus extraxisti? 

28. Agricola et Anguis. 

Agricola anguem reperit, frigore paene exstinctum. 
Misericordia motus, eum fovit sinu et subter alas recondidit. 
Mox anguis recreatus vires recepit, et agricolae, pro beneficio, 
letale vulnus inflixit. —Haec fabula docet qualem mercedem 
mali pro beneficiis reddere soleant. 

29. Asinus et Equus. 

Asinus equum beatum praedicabat, qui tam copiose pasceretur 
quum sibi post molestissimos labores ne paleae quidem satis 
praeberetur. Forte autem bello exorto, equus in proelium 
agitur, et circumventus ab hostibus, post incredibiles labores 
tandem, multis vulneribus confossus, collabitur. Haec omnia 
asinus conspicatus, o me stolidum, inquit, qui beatitudinem ex 
praesentis temporis fortuna aestimaverim! 

30. Agricola et Filii. 

Agricola senex, quum mortem sibi appropinquare sentiret, 
filios convocavit, quos, ut fieri solet, interdum discordare 
noverat, et fascem virgularum afferri jubet. Quibus allatis, 
filios hortabatur, ut hunc fascem frangerent. Quod quum 
facere non possent, distribuit singulis singulas virgas, iisque 
celeriter fractis, docuit illos, quam firma res esset concordia, 
quamque imbecillis discordia. 

31. Equus et Asinus. 

Asinus, onustus sarcinis, equum rogavit, ut aliqua parte oneris 
se levaret, si se vivum videre vellet. Sed ille asini preces 
repudiavit. Paulo post igitur asinus labore consumtus in via 

corruit et efflavit animam. Tum agitator omnes sarcinas, quas 
asinus portaverat, atque insuper etiam pellem asino detractam, 
in equum imposuit. Ibi ille sero priorem superbiam deplorans, 
o me miserum, inquit, qui parvulum onus in me recipere 
noluerim, quum nunc cogar tantas sarcinas ferre, una cum 
pelle comitis mei, cujus preces tam superbe contemseram. 

32. Mulier et Ancillae. 

Mulier vidua, quae texendo vitam sustentabat, solebat ancillas 
suas de nocte excitare ad opus, quum primum galli cantum 
audivisset. At illae, diuturno labore fatigatae, statuerunt 
gallum interficere. Quo facto, deteriore conditione quam prius 
esse coeperunt. Nam domina, de hora noctis incerta, nunc 
famulas saepe jam prima nocte excitabat. 

33. Testudo et Aquila. 

Testudo aquilam magnopere orabat, ut sese volare doceret. 
Aquila ei ostendebat quidem, eam rem petere naturae suae 
contrariam; sed illa nihilominus instabat, et obsecrabat 
aquilam, ut se volucrem facere vellet. Itaque ungulis arreptam 
aquila sustulit in sublime, et demisit illam, ut per aerem 
ferretur. Tum in saxa incidens comminuta, interiit. Haec 
fabula docet, multos cupiditatibus suis occoecatos consilia 
prudentiorum respuere, et in exitium ruere stultitia sua. 

34. Luscinia et Accipiter. 

Accipiter esuriens rapuit lusciniam. Quae quum intelligeret, 
sibi mortem impendere, ad preces conversa, orat accipitrem, 
ne se perdat sine causa. Se enim avidissimum ventrem illius 
non posse explere, et suadere adeo, ut grandiores aliquas 
volucres venetur. Cui accipiter, insanirem, inquit, si partam 
praedam amittere, et incerta pro certis sectari vellem. 

35. Senex et Mors. 

Senex in silva ligna ceciderat, iisque sublatis domum redire 
coepit. Quum aliquantum viae progressus esset, onere et via 
defatigatus, fascem deposuit, et secum aetatis et inopiae mala 
contemplatus. Mortem clara voce invocat quae ipsum ab 
omnibus his malis liberet. Tum Mors, senis precibus auditis 
subito adstitit, et quid vellet, percunctatur. At Senex, quem 
jam votorum suorum poenitebat nihil, inquit sed requiro, qui 
onus paululum allevet, dum ego rursus subeo. 

36. Inimici. 

In eadem navi vehebantur duo, qui inter se capitalia odia 
exercebant. Unus eorum in prora, alter in puppi residebat. Orta 
tempestate ingenti, quum omnes de vita desperarent, interrogat 
is, qui in puppi sedebat, gubernatorem, utram partem navis 
prius submersum iri existimaret. Cui gubernator, proram, 
respondit. Tum ille, jam mors mihi non molesta est, quum 
inimici mei mortem adspecturus sim. 

37. Hinnuleus et Cervus. 

Hinnuleus quondam patrem suum his verbis interrogasse 
dicitur: Mi pater, quum multo sis major canibus et tam ardua 
cornua habeas, quibus a te vim propulsare possis, qui fit, ut 
canes tantopere metuas? Ibi cervus ridens, mi nate, inquit, vera 
memoras; mihi tamen, nescio quo pacto, semper accidit, ut, 
audita canum voce, in fugam statim convertar. —Haec fabula 
docet, natura formidulosos nullis rationibus fortes reddi posse. 


38. Hoedus et Lupus. 

Quum hoedus evasisset lupum et confugisset in caulam ovium, 
quid tu, stulte, inquit ille, hic te salvum futurum speras, ubi 
quotidie pecudes rapi et diis mactari videas? Non curo, inquit 
hoedus; nam si moriendum sit, quanto praeclarius mihi erit, 
meo cruore aspergi aras deorum immortalium quam irrigari 
siccas lupi fauces. —Haec fabula docet, bonos mortem quae 
omnibus imminet, non timere, si cum honestate et laude 
conjuncta sit. 

39. Corvus et Vulpes. 

Corvus alicunde caseum rapuerat, et cum illo in altam 
arborem subvolarat. Vulpecula, ilium caseum appetens, 
corvum blandis verbis adoritur; quumque primum formam 
ejus pennarumque nitorem laudasset, pol, inquit, te avium 
regem esse dicerem, si cantus pulchritudini tuae responderet. 
Tum ille, laudibus vulpis inflatus, etiam cantu se valere 
demonstrare voluit. Ita vero e rostro aperto caseus delapsus 
est, quem vulpes arreptum devoravit. —Haec fabula docet, 
vitandas esse adulatorum voces, qui blanditiis suis nobis 
insidiantur. 

40. Leo. 

Societatem junxerant Leo, Juvenca, Capra, Ovis. Praeda 
autem, quam ceperant, in quattuor partes aequales divisa, leo 
prima, ait, mea est; debetur enim haec praestantiae meae. 
Tollam et secundam, quam meretur robur meum. Tertiam 
vindicat sibi egregius labor meus. Quartam qui sibi arrogare 
voluerit is sciat, se habiturum me inimicum sibi. Quid facerent 
imbecilles bestiae, aut quae sibi leonem infestum habere 
vellet? 

41. Mus et Rusticus. 

Mus a Rustico in caricarum acervo deprehensus, tam acri 
morsu ejus digitos vulneravit, ut ille eum dimitteret, dicens: 
nihil, mehercule, tam pusillum est, quod de salute desperare 
debeat, modo se defendere et vim depulsare velit. 

42. Vultur et Aviculae. 

Vultur aliquando aviculas invitavit ad convivium, quod illis 
daturus esset die natali suo. Quae quum ad tempus, adessent, 
eas carpere et occidere, epulasque sibi de invitatis instruere 
coepit. 

43. Ranae. 

Ranae laetabantur, quum nuntiatum esset, Solem uxorem 
duxisse. Sed una caeteris prudentior, O vos stolidos! inquit; 
nonne meministis, quantopere vos saepe unius Solis aestus 
excruciet? Quid igitur fiet, quum liberos etiam procreaverit? 

44. Ranae et Jupiter. 

Ranae aliquando regem sibi a Jove petivisse dicuntur. Quarum 
ille precibus exoratus trabem ingentem in lacum dejecit. Ranae 
sonitu perterritae primum refugere, deinde vero, trabem in 
aqua natantem conspicatae, magno cum contemtu in ea 
consederunt aliumque sibi novis clamoribus regem 
expetiverunt. Tum Jupiter, earum stultitiam puniturus, hydrum 

illis misit, a quo quum plurimae captae perirent, sero eas 
stolidarum precum poenitur. 

45: Lupi et Pastores. 

Quum Philippus, rex Macedoniae, cum Atheniensibus foedus 
initurus esset, ea conditione, ut oratores suos ipsi traderent 
Demosthenes populo narravit fabulam qua iis callidum regis 
consilium ante oculos poneret. Dixit enim, lupos quondam 
cum pastoribus pactos esse, se nunquam in posterum greges 
esse impugnaturos, si canes ipsis dederentur. Placuisse stultis 
pastoribus conditionem; sed quum lupi caulas excubiis 
nudatas, vidissent, eos impetu facto omnem gregem dilaniasse. 

46. Puer mendax. 

Puer oves pascens crebro per lusum magnis clamoribus opem 
rusticorum imploraveret, lupos gregem suum aggressos esse 
fingens. Saepe autem frustratus eos, qui auxilium laturi 
advenerant, tandem lupo revera irruente multis cum lacrymis, 
vicinos orare coepit, ut sibi et gregi subvenirent. At illi eum 
pariter ut antea ludere existimantes, preces ejus et lacrymas 
neglexerunt, ita ut lupus libere in oves grassaretur, 
plurimasque earum dilaniaret. 

47. Corvus. 

Corvus, qui caseum forte repererat, gaudium alta voce 
significavit. Quo sono allecti plures corvi famelici 
advolaverunt, impetuque in illum facto, opimam ei dapem 
eripuerunt. 

48. Cornix et Columba. 

Cornix columbae gratulabatur foecunditatem, quod singulis 
mensibus pullos excluderet. At illa, ne mei, inquit, doloris 
causam commemores. Nam quos pullos educo, eos dominus 
raptos aut ipse comedit aut aliis comedendos vendit. Ita mihi 
mea foecunditas novum semper luctum parit. 


49. Leo, Asinus el Vulpes. 

Vulpes, asinus et leo venatum iverant. Ampla praeda facta, leo 
asinum illam partiri jubet. Qui quum singulis singulas partes 
poneret aequales, leo eum correptum dilaniavit, et vulpeculae 
partiendi negotium tribuit. Illa astutior, leoni partem maximam 
apposuit, sibi vix minimam reservans particulam. Tum leo 
subridens ejus prudentiam laudare, et unde hoc didicerit, 
interrogare coepit. Et vulpes. Hujus me, inquit, calamitas 
docuit, quid minores potentioribus debeant. 

50. Muscae. 

Effusa mellis copia est: Muscae advolant 

Pascuntur. At mox impeditis cruribus 

Revolare, nequeunt. Heu miseram, inquiunt, vicem! 

Cibus iste blandus, qui pellexit suaviter. 

Nunc fraudulentus quam crudeliter necat! 

Perfida voluptas fabula hac depingitur. 

51. Cancer. 

Mare cancer olim deseruit, in littore 
Pascendi cupidus. Vulpes hunc simul adspici. 

Jejuna, simul accurrit, et praedam capit. 

Nae, dixit ille, jure plector, qui, salo 
Quum fuerim natus, voluerim solo ingredi! 

Suus unicuique praefinitus est locus, 

Quem praeterire sine periclo non licet. 

52. Culex et Taurus. 

In cornu tauri parvulus quondam culex 
Consedit; seque dixit, mole si sua 
Eum gravaret, avolaturum illico. 

At ille: nec te considentem senseram. 


4 



